2004/84/EY: Komission päätös, tehty 23 päivänä tammikuuta 2004, lintuinfluenssaan liittyvistä suojatoimenpiteistä Thaimaassa (ETA:n kannalta merkityksellinen teksti) (tiedoksiannettu numerolla K(2004) 171)



Virallinen lehti nro L 017 , 24/01/2004 s. 0057 - 0058



Komission päätös, tehty 23 päivänä tammikuuta 2004, lintuinfluenssaan liittyvistä suojatoimenpiteistä Thaimaassa (tiedoksiannettu numerolla K(2004) 171) (ETA:n kannalta merkityksellinen teksti) (2004/84/EY) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon kolmansista maista yhteisöön tuotavien tuotteiden eläinlääkinnällisten tarkastusten järjestämistä koskevista periaatteista 18 päivänä joulukuuta 1997 annetun neuvoston direktiivin 97/78/EY(1) ja erityisesti sen 22 artiklan 1 ja 5 kohdan, sekä katsoo seuraavaa: (1) Thaimaa on ilmoittanut, että sen siipikarjasta on löydetty lintuinfluenssan taudinpurkaus. (2) Thaimaa on ilmoittanut myös lintuinfluenssaviruksen kannasta tartunnan saaneesta potilaasta. (3) Direktiivien 97/78/EY ja 91/496/ETY(2) säännösten mukaan on toteutettava toimenpiteitä, jos jonkin kolmannen maan alueella puhkeaa tai leviää neuvoston direktiivissä 82/894/ETY(3) tarkoitettu tauti, jokin muu tauti, ilmiö tai olosuhde, joka saattaa muodostaa vakavan uhan eläinten tai ihmisten terveydelle. (4) Elävän siipikarjan ja elävien sileälastaisten lintujen sekä niiden siitosmunien tuonti Thaimaasta ei ole sallittu. Joidenkin Thaimaasta peräisin olevien siipikarjatuotteiden tuonti saattaa kuitenkin aiheuttaa taudin kulkeutumisvaaran. (5) Sen vuoksi siipikarjan, sileälastaisten lintujen, luonnonvaraisten ja tarhattujen riistalintujen tuoreen lihan, siipikarjanlihavalmisteiden ja siipikarjan lihasta tehtyjen raakalihavalmisteiden ja edellä mainittujen lajien lihasta koostuvien tai sitä sisältävien lihavalmisteiden, lemmikkieläinten ruoan valmistukseen käytettävän 1 päivän tammikuuta 2004 jälkeen teurastetusta siipikarjasta saadun raaka-aineen ja ihmisravinnoksi tarkoitettujen munien tuonti Thaimaasta yhteisöön olisi keskeytettävä välittömästi mahdollisten riskien vakavuuden vuoksi. (6) Komission päätöksessä 97/222/EY(4) vahvistetaan luettelo kolmansista maista, joista jäsenvaltiot voivat sallia lihavalmisteiden tuonnin, ja vahvistetaan lihavalmisteiden käsittelyjärjestelmät, joiden tarkoituksena on pienentää riskiä taudin kulkeutumisesta näiden tuotteiden välityksellä. Tuotteelle tehtävä käsittely riippuu alkuperämaan terveysasemasta sen lajin osalta, josta liha on peräisin. Jotta vältettäisiin kaupalle aiheutuva tarpeeton rasite, olisi edelleen sallittava sellaisten Thaimaasta peräisin olevien siipikarjanlihavalmisteiden tuonti, jotka on käsitelty vähintään 70 celsiusasteen lämmössä. (7) Tätä päätöstä tarkastellaan uudelleen 2-3 päivänä helmikuuta 2004 pidettävässä elintarvikeketjua ja eläinten terveyttä käsittelevän pysyvän komitean kokouksessa, ON TEHNYT TÄMÄN PÄÄTÖKSEN: 1 artikla Jäsenvaltioiden on kiellettävä siipikarjasta, sileälastaisista linnuista sekä tarhatuista ja luonnonvaraisista riistalinnuista saadun tuoreen lihan sekä edellä mainituista lajeista saadusta lihasta koostuvien tai tällaista lihaa sisältävien siipikarjanlihavalmisteiden ja raakalihavalmisteiden, lemmikkieläinten ruoan valmistukseen käytettävän raaka-aineen ja ihmisravinnoksi tarkoitettujen munien tuonti Thaimaasta. 2 artikla Edellä olevasta 1 artiklasta poiketen jäsenvaltioiden on sallittava siipikarjanlihavalmisteiden tuonti, jos lihavalmisteeseen sisältyvälle siipikarjanlihalle on tehty komission päätöksen 97/222/EY liitteessä olevan IV osan B, C tai D kohdassa tarkoitettu erityiskäsittely. 3 artikla 1. Edellä olevasta 1 artiklasta poiketen jäsenvaltioiden on sallittava siipikarjasta, sileälastaisista linnuista sekä tarhatuista ja luonnonvaraisista riistalinnuista peräisin olevan tuoreen lihan sekä edellä mainittujen lajien lihasta koostuvien tai tällaista lihaa sisältävien siipikarjanlihavalmisteiden ja siipikarjan lihasta tehtyjen raakalihavalmisteiden tuonti, jos liha on peräisin ennen 1 päivää tammikuuta 2004 teurastetuista linnuista. 2. Edellä 1 kohdassa mainittuja tuotteita sisältäviin lähetyksiin liitetyissä eläinlääkintätodistuksissa on oltava kyseisen lajin mukaisesti seuraava maininta: "Päätöksen 2004/84/EY 3 artiklan 1 kohdan mukainen tuore siipikarjan liha / tuore sileälastaisten lintujen liha / luonnonvaraisten riistalintujen tuore liha / tarhattujen riistalintujen tuore liha / siipikarjanlihavalmiste / siipikarjan lihasta tehty raakalihavalmiste(5)." 4 artikla Jäsenvaltioiden on muutettava tuontiin soveltamansa toimenpiteet tämän päätöksen mukaisiksi ja niiden on viipymättä julkaistava toteutetut toimenpiteet sopivalla tavalla. Niiden on ilmoitettava tästä komissiolle viipymättä. 5 artikla Tämä päätös on osoitettu kaikille jäsenvaltioille. Tehty Brysselissä 23 päivänä tammikuuta 2004. Komission puolesta David Byrne Komission jäsen (1) EYVL L 24, 31.1.1998, s. 9. (2) EYVL L 268, 29.9.1991, s. 56. (3) EYVL L 378, 31.12.1982, s. 58, direktiivi sellaisena kuin se on viimeksi muutettuna asetuksella (EY) N:o 807/2003 (EUVL L 122, 16.5.2003, s. 36). (4) EYVL L 98, 4.4.1997, s. 39, päätös sellaisena kuin se on viimeksi muutettuna päätöksellä 2003/826/EY (EUVL L 311, 27.11.2003, s. 29). (5) Tarpeeton viivataan yli.